A tranzakciókat azon a R-Post-R d.o.o. nevű cégen keresztül bonyolították, amelynek magyar ügyvezetője korábban a Ripost kiadójánál dolgozott.

2018 augusztusa óta 4 millió eurót fektettek Fidesz-közeli magyar cégek olyan szlovén médiacégekbe, amelyek az SDS nevű párt befolyása alatt állnak. A pénzek egy részét aztán továbbküldték Észak-Macedóniába – írta meg korábban a 24.hu. Az SDS vezetője, Janez Jansa egyébként igen jó viszonyt ápol Orbán Viktorral.

Szintén a magyar portál számolt be arról, hogy ezzel összefüggésben a szlovén Necenzurirano oknyomozó portál kedden megírta:

a legsúlyosabb bűncselekményeket vizsgáló szlovén Nemzeti Nyomozó Iroda (NPU) vizsgálatot indított az ügyben, azokat a tranzakciókat vizsgálják, amelyek a R-Post-R d.o.o. nevű cégen keresztül történtek.

Ahogy azt korábban a hvg.hu is megírta, a cég ügyvezetője Schatz Péter, aki korábban nem csak az MTVA üzleti és termékfejlesztési igazgatója volt, de az érdekeltségébe tartozott a Ripost Média Kft. is.

A 24.hu szerint nyomoznak még a Nova24TV, az SDS-médiabirodalom zászlóshajója ellen is.

Habony Árpád és köre szlovéniai mozgolódására 2017 tavaszán figyeltek fel szlovén újságírók. A Riporterek Határok Nélkül (RSF) nemzetközi újságíró érdekvédelmi szervezet április 20-án aggodalmát fejezte ki Habony szlovén médiaterjeszkedése miatt, miután három cég a szlovén médiaszabályozást kitrükközve nagy tulajdonhányadot szerzett egy Orbán-barát párthoz kapcsolható tévécsatornában.

A hatalomtól független szerkesztőségek száma folyamatosan csökken, a még létezők pedig napról napra erősödő ellenszélben próbálnak talpon maradni. A HVG-ben kitartunk, nem engedünk a nyomásnak, és minden nap elhozzuk a hazai és nemzetközi híreket.



Ezért kérünk titeket, olvasóinkat, hogy tartsatok ki mellettünk, támogassatok bennünket, csatlakozzatok pártolói tagságunkhoz, illetve újítsátok meg azt!



Mi pedig azt ígérjük, hogy továbbra is minden körülmények között a tőlünk telhető legtöbbet nyújtjuk a számotokra!